**Dzierżoniów** on kaupunki ja oma kuntansa Dzierżoniówin piirikunnassa Ala-Sleesian voivodikunnassa Puolassa. Sen väkiluku oli vuoden 2020 lopussa 32 869. Kaupunki on sekä piirikuntansa että viereisen Dzierżoniówin maalaiskunnan hallinnon keskus.

Maantiede ja liikenneyhteydet
-----------------------------

Dzierżoniówin pinta-ala on 20,1 neliökilometriä, josta maatalousmaan osuus on 65,4 prosenttia ja metsän osuus alle 0,2 prosenttia. Kaupunki rajoittuu Dzierżoniówin maalaiskunnan lisäksi Pieszycen ja Bielawan kuntiin. Se sijaitsee Kotlina Dzierżoniowskan ("Dzierżoniówin laakso") alueella. Piława-joki virtaa kaupungin halki.

Dzierżoniów jakautuu kuuteen osa-alueeseen, jotka ovat nimiltään Przedmieście, Nowe Miasto, Dzierżoniów Dolny, Dzierżoniów Centrum, Dzierżoniów Zachód ja Dzierżoniów Zatorze.

Dzierżoniówin halki kulkevat voivodikunnan tiet 382, 383 ja 384. Kaupungin alueella on kaksi rautatielinjaa, 137 (Katowice–Legnica) ja 341 (Dzierżoniów Śląski–Bielawa Zachodnia).

Historia
--------

Dzierżoniów on legendan mukaan ollut olemassa 1100-luvulta lähtien. Historiallisissa lähteissä se esiintyy ensimmäisen kerran vuonna 1258 saksankielisellä nimellä Reichenbach. Suunnilleen niihin aikoihin sille myönnettiin kaupunginoikeudet.

Dzierżoniów oli jo 1400-luvulla tunnettu kutojistaan. Sen kaupankäynti ja käsitöiden sekä kankaan, erityisesti pellavan tuotanto kehittyi 1500-luvulla niin paljon, että aikakautta kutsutaan Dzierżoniówin kultakaudeksi. Vuonna 1526 kaupungista tuli osa Habsburgien monarkiaa. Dzierżoniów kärsi suuria vahinkoja vuonna 1618 alkaneessa kolmikymmenvuotisessa sodassa. Sleesian sotien (1740–1763) seurauksena kaupunki siirtyi Preussin hallintaan.

Vuonna 1790 kaupungissa pidettiin niin kutsuttu Reichenbachin kongressi, johon saapuivat Preussin, Itävallan, Alankomaiden, Englannin diplomaatit. Kaupunki ja ympäröivä alue oli 1800-luvulle mennessä Sleesian tekstiilituotannon keskus. Ala teollistui, mikä johti käsityöläisten kriisiin ja 1800-luvun puolivälissä Dzierżoniówissa ja lähialueilla kutojien kapinoihin. Kirjallisuuden Nobelin 1912 saanut Gerhart Hauptmann kuvaa kapinoita teoksessaan *Kankurit* (1892).

Vuonna 1945 kaupunki liitettiin Puolaan ja sen nimeksi vaihdettiin Rychbach. Vuonna 1946 se nimettiin Dzierżoniówiksi sleesialaisen papin ja mehiläishoitajan Johann Dzierzonin (Jan Dzierżon) mukaan.

Väestö
------

Vuoden 2020 joulukuussa Dzierżoniówissa asui 32 869 asukasta, joista 53,3 prosenttia oli naisia ja 46,7 prosenttia miehiä. Kaupungin väkiluku on pienentynyt viime vuosikymmeninä; vielä vuonna 1995 se oli 38 066. Alle 18-vuotiaiden osuus piirikunnan väestöstä oli vuoden 2020 joulukuussa 14,8 prosenttia, työikäisten 56,6 prosenttia ja eläkeikäisten 28,7 prosenttia. Väestön keski-ikä oli 45,4 vuotta. Kaupungin työttömyysaste oli 7,6 prosenttia vuonna 2020. Työssäkäyvistä asukkaista 42,5 prosenttia työskenteli teollisuus- tai rakennusalalla, 14,8 prosenttia palvelualalla, 12,7 prosenttia maatalousalalla ja 2,4 prosenttia talousalalla.

Yhteistyökaupungit
------------------

Dzierżoniówin kuusi yhteistyökaupunkia:

* Saksa Bischofsheim (vuodesta 1990)
* Englanti Crewe & Nantwich (vuodesta 2005)
* Unkari Hajdúszoboszló (vuodesta 2015)
* Kluczbork (vuodesta 2007)
* Tšekki Lanškroun (vuodesta 1999)
* Serock (vuodesta 2004)

Kuvia
-----

* Näkymä Pieszycestä DzierżoniówiinNäkymä Pieszycestä Dzierżoniówiin
* Näkymä kaupungintalon tornistaNäkymä kaupungintalon tornista
* Kaupungintalo ja keskusaukiotaKaupungintalo ja keskusaukiota
* Postimerkki 1910-luvun lopultaPostimerkki 1910-luvun lopulta
* Dzierżoniów Śląskin rautatieasemaDzierżoniów Śląskin rautatieasema

Lähteet
-------

1. ↑  Dariusz Kucharski – burmistrz kadencji 2018–2023 w: Dzierżoniów *PortalSamorządowy*. Viitattu 4.2.2022. (puolaksi)
2. 1 2 3  Plan działań na rzecz zrównoważonej energii dla miasta Dzierżoniów (pdf)  2011. Stowarzyszenie Gmin Polska Sieć „Energie Cités". Viitattu 4.2.2022. (puolaksi)
3. ↑  The population density and indicators (Selite) *Local Data Bank*. Puolan tilastokeskus. Viitattu 4.2.2022. (englanniksi)
4. ↑  Kody pocztowe Dzierżoniowa - jakie są kody pocztowe ulic Dzierżoniowa i gmin w powiecie *Dzierżoniów Nasze Miasto*.  6.7.2017. Viitattu 4.2.2022. (puolaksi)
5. 1 2 3  Population in municipalities without cities with poviat status and cities with powiat status (Selite) *Local Data Bank*. Puolan tilastokeskus. Viitattu 4.2.2022. (englanniksi)
6. ↑  Dane kontaktowe Dzierżoniówin maalaiskunta. Viitattu 4.2.2022. (puolaksi)
7. ↑  Diagnoza Dzierżoniowa oraz Raport z badań ankietowych (pdf)  2013. Dzierżoniówin kaupunki. Viitattu 4.2.2022. (puolaksi)
8. ↑  Dzierżoniów 2006-2010: Raport o stanie gminy (pdf) (koneelle automaattisesti latautuva tiedosto) Dzierżoniówin kaupunki. Viitattu 14.2.2022. (puolaksi)
9. ↑  Połączenia komunikacyjne i infrastruktura techniczna *Invest Dzierżoniów*. Dzierżoniówin kaupunki. Viitattu 4.2.2022. (puolaksi)
10. ↑  Historia Dzierżoniowa *Info Dzierżoniów*.  2.8.2021. Viitattu 4.2.2022. (puolaksi)
11. 1 2  Dzierżoniów *Encyklopedia PWN*. Viitattu 4.2.2022. (puolaksi)
12. 1 2 3 4  Historia miejscowości *Wirtualny Sztetl*. Puolan juutalaisten historian museo. Viitattu 4.2.2022. (puolaksi)
13. ↑  Historia Dzierżoniówin piirikunta. Viitattu 4.2.2022. (puolaksi)
14. ↑  Dzierżoniów *Encyclopedia Britannica*. Viitattu 4.2.2022. (englanniksi)
15. 1 2  Dzierżoniów (dolnośląskie) w liczbach *Polska w Liczbach*. Viitattu 4.2.2022. (puolaksi)
16. ↑  Miasta partnerskie Dzierżoniówin kaupunki. Viitattu 4.2.2022. (puolaksi)

Aiheesta muualla
----------------

* Kuvia tai muita tiedostoja aiheesta **Dzierżoniów** Wikimedia Commonsissa

* Gmina Miejska Dzierżoniów (pdf) Wrocławin tilastokeskus.  (puolaksi)